## La Generalitat obri la inscripció per al programa d'activitats nàutiques 'A la mar 2024' i el seu Programa Blau

*** L'IVAJ i la Direcció General d'Esport publiquen en el DOGV una resolució conjunta per a promocionar els esports nàutics en la Comunitat Valenciana
* Es poden practicar esports com ara vela, piragüisme, *paddle surf,* *windsurf* o rem
* Les inscripcions es podran realitzar en la pàgina web a partir de les 10.00 hores del pròxim 31 d'octubre**

La Generalitat, a través de l'Institut Valencià de la Joventut (IVAJ) i la Direcció General d'Esport, ha obert la inscripció per al programa d'activitats nàutiques 'A la mar 2024' i el seu Programa Blau a fi de promocionar els esports nàutics en la Comunitat Valenciana, segons una resolució conjunta publicada este dimecres en el *Diari Oficial de la Generalitat Valenciana* (DOGV).

En concret, la campanya té per objecte l'aprenentatge i la difusió dels esports nàutics i el coneixement, conservació i respecte del medi marí, amb una atenció especial a jóvens en edat escolar.

El director general de l'IVAJ, Vicente Ripoll, ha destacat la importància d'esta mena de programes "complementaris a l'educació formal per a promocionar el contacte i gaudi de l'entorn marí, al mateix temps que s'amplien els coneixements adquirits en els seus respectius centres".

"Amb esta mena d'iniciatives, en les quals es mescla l'educació, l'activitat física i el medi natural, es promouen també una sèrie de valors relacionats amb la cooperació, el respecte per la naturalesa i pels altres,” i permet "als xics i xiques conéixer-se millor", ha afirmat Ripoll.

Per part seua, el director general d'Esport, Luis Cervera, ha agraït a l'IVAJ "la col·laboració en esta campanya, que té l'objectiu d'acostar i familiaritzar-se amb la mar i els esports nàutics, tan importants en la nostra Comunitat, als nostres ciutadans".

Així mateix, Cervera ha destacat "el valor de les escoles de la mar de la Generalitat i el treball que fan en la preservació del medi ambient i la sostenibilitat".

Dins de la campanya 'A la mar', el Programa Blau oferix cursos que faciliten el coneixement i la pràctica d'esports nàutics durant els mesos de febrer a juny i de setembre a novembre.

Els cursos estan dirigits a tota la ciutadania i, especialment, a centres docents com a complement del seu procés educatiu. Així, hi podran participar centres educatius de Primària, ESO, Batxillerat, cicles formatius i universitats, però també particulars i associacions juvenils, ajuntaments, clubs esportius i altres entitats constituïdes legalment.

Les activitats esportives, recreatives i formatives es desenvolupen en instal·lacions i equipaments de la Generalitat situats en les escoles de la mar de Benicàssim, Borriana, la Vila Joiosa, en l'Alberg Argentina de l'IVAJ a Benicàssim i en la *Goleta Tirant Primer*.

**Programa Blau**

El Programa Blau d''A la mar 2024' desenvolupa activitats programades entorn de la Setmana Blava, els Dies Blaus o el Dia Blau.

La Setmana Blava consistix en una setmana de multiactivitat nàutica, de dilluns a divendres, en la qual s'impartixen classes teòriques i pràctiques de vela, piragüisme o també de modalitats com el *paddle surf, windsurf* i altres. Les classes pràctiques de vela i les de piragüisme es realitzen en companyia de monitors o monitores.

El Dia Blau és una jornada de familiarització amb l'activitat nàutica que inclou classe teòrica i pràctica de vela en embarcacions col·lectives, sempre en companyia d'un monitor o monitora, i de piragüisme en piragües individuals tutelades per personal a bord d'una embarcació pneumàtica.

El Cap de Setmana Blau pretén donar a conéixer els esports nàutics des d'un punt de vista lúdic i recreatiu. L'activitat es distribuïx en tres sessions: dissabtes al matí i vesprada i diumenges al matí, amb classes teòriques i pràctiques. En este cas, es combina la iniciació pràctica a la vela lleugera i el piragüisme.

També es podran realitzar altres activitats nàutiques per petició expressa d'un grup de participants constituït almenys per cinc persones.

**Tarifes especials**

Per a les activitats del programa 'A la mar' s'ha establit un preu especial per a centres educatius sostinguts amb fons públics, ajuntaments, associacions juvenils i entitats esportives, així com altres entitats amb les quals la Generalitat haja subscrit acords en relació amb la promoció esportiva.

Així mateix, en les activitats de caps de setmana s'establix un preu especial per a les persones que realitzen inscripcions individuals, que siguen membres de famílies nombroses, educadores o monoparentals, titulars del carnet jove i víctimes de violència de gènere.

**Inscripcions**

Les inscripcions es realitzaran a través del procediment de venda directa en la pàgina web [Escoles a la Mar](https://escolesdelamar.gva.es/escolesmar/presentacion), a partir de les 10.00 hores del dia 31 d'octubre de 2023.

Per a més informació, consulteu el [DOGV](http://DOGV https://dogv.gva.es/datos/2023/10/25/pdf/2023_10620.pdf).

Fecha: 25/10/2023